บีไอเอส
บีไอเอส หรือเงินกองทุนต่อสินทรัพย์เสี่ยง ซึ่งเป็นเครื่องมือที่จะสะท้อนความแข็งแกร่งของสถาบันการเงิน
13 ก.พ. 2556

บีไอเอส หรือเงินกองทุนต่อสินทรัพย์เสี่ยง ซึ่งเป็นเครื่องมือที่จะสะท้อนความแข็งแกร่งของสถาบันการเงิน 
ทั้งนี้ การปล่อยสินเชื่อหรือการทำธุรกรรมต่างๆ ของสถาบันการเงิน จำเป็นต้องมีเงินกองทุนเพียงพอสำหรับรองรับความเสียหายที่อาจจะเกิดขึ้นจากการดำเนินธุรกรรมต่างๆ เช่น การให้สินเชื่อ การลงทุนในสินทรัพย์ที่มีความเสี่ยง หรือการก่อภาระผูกพันต่างๆ เป็นต้น 
โดยเงินกองทุนนี้จะช่วยรองรับมิให้ความเสียหายที่อาจเกิดขึ้นมากระทบต่อผู้ฝากเงินและเจ้าหนี้ จึงเป็นปัจจัยสำคัญอย่างยิ่งในการเสริมสร้างความเชื่อมั่นและความมั่นคงของระบบธนาคารพาณิชย์ 
ทั้งนี้ เกณฑ์ที่ธนาคารแห่งประเทศไทย (ธปท.) ใช้กำกับดูแลระบบธนาคารพาณิชย์ในปัจจุบัน เป็นไปตามมาตรฐานการดูแลระบบสถาบันการเงินสากล ฉบับที่ 3 (บาร์เซิล 3) ที่กำหนดให้มีบีไอเอสไม่ต่ำกว่า 8.5% 
และเมื่อ 1 ม.ค.ปีนี้ก็มีการมีการเปลี่ยนแปลงรายละเอียดใส้ในเพิ่มเติม คือ บีไอเอสหรือเงินกองทุนรวมทั้งสิ้น 8.5% เท่าเดิม แต่ต้องดำรงเป็นเงินกองทุนชั้นที่ 1 ที่เป็นส่วนของเจ้าของ (Common equity Tier 1) ไม่ต่ำกว่า 4.5% และรวมแล้วเงินกองทุนชั้นที่ 1 (Tier 1) ต้องไม่ต่ำกว่า 6% เพื่อให้เงินในส่วนของทุนคล่องตัวขึ้น นำมารองรับความเสี่ยงได้จริง 
สำหรับสาเหตุที่ ธปท.กำหนดให้มีบีไอเอสไม่ต่ำกว่า 8.5% ก็เพื่อให้มีทุนเพียงพอรองรับความเสี่ยง หากธนาคารพาณิชย์ดำเนินธุรกิจแล้วเกิดความเสียหายหรือมีหนี้เสียมาก จะได้ไม่กระทบผู้ฝากเงินเนื่องจากกฎหมายในปัจจุบันรัฐบาลไม่ได้คุ้มครองเงินฝากทั้งจำนวนเช่นในอดีตแล้ว ทำให้ธนาคารพาณิชย์สร้างความน่าเชื่อถือของตัวเองด้วยการสะสมกำไรเข้าเก็บในบีไอเอสเพิ่มขึ้นทุกปี
ล่าสุด ณ สิ้นไตรมาส 4 ปีที่ผ่านมา ระบบธนาคารพาณิชย์มีบีไอเอสเฉลี่ยสูงถึง 16.3% แบ่งเป็นเงินกองทุนชั้นที่ 1 ถึง 11.8% โดยทั้งระบบมีกำไรสุทธิในไตรมาสนี้ 1.74 แสนล้านบาท 
แต่สำหรับธนาคารเฉพาะกิจของรัฐ อย่างธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ถึงจะมีบีไอเอสติดลบ 0.95% ต่ำกว่าเกณฑ์ธปท. และยังมีหนี้เสียสูง 3.9 หมื่นล้านบาท เช่นเดียวกับธนาคารอิสลามแห่งประเทศไทย (ไอแบงก์) ที่มีบีไอเอสติดลบถึง 5% แถมมีหนี้เสียถึง 4 หมื่นล้านบาท 
ทั้งนี้ก็ไม่ได้กระทบต่อความน่าเชื่อถือของธนาคารแต่อย่างใด เพราะรัฐบาลเป็นประกัน เงินฝากทุกบาททุกสตางค์รัฐบาลค้ำประกันร้อยเปอร์เซ็นต์ต่างจากธนาคารพาณิชย์ ดังนั้น ผู้ฝากจึงไม่ต้องกังวลแม้จะมีทุนต่ำกว่าเกณฑ์ธปท.